Občina Sodražica objavlja na osnovi Pravilnika o sofinanciranju ravnanja z azbestnimi odpadki v Občini Sodražica (Ur. l. RS, št. 44/2021) ( v nadaljevanju: Pravilnik) in Odloka o rebalansu proračuna občine Sodražica za leto 2021 (Ur. l.RS, št. 44/2021), naslednji

**JAVNI RAZPIS** **ZA SOFINANCIRANJE RAVNANJA Z AZBESTNIMI ODPADKI V OBČINI SODRAŽICA**

**1. Naziv in sedež dodeljevalca sredstev**

Občina Sodražica, Trg 25. maja 3, 1317 Sodražica.

**2. Predmet in namen javnega razpisa, ter splošni pogoji za kandidiranje na javnem razpisu**

Predmet javnega razpisa je dodelitev nepovratnih finančnih sredstev za izvedbo ravnanja z azbestnimi odpadki.

Občina Sodražica želi s podeljevanjem proračunskih sredstev vzpodbuditi zamenjavo azbestne kritine z okolju in zdravju prijaznejšimi materiali.

Objekti, s katerih se odstranjuje azbestna kritina, morajo biti locirani na območju Občine Sodražica in namenjeni stanovanjski rabi (stanovanjski objekti, garaže, drvarnice), kmetijski in drugi privatni gospodarski rabi.

Investitorji in izvajalci del morajo pri ravnanju z azbestnimi odpadki izvajati predpisane ukrepe s področja varstva okolja in varstva pri delu.

**3. Upravičenci**

Upravičenci so občani –fizične osebe, ki imajo stalno prebivališče v Občini Sodražica in so lastniki oziroma solastniki:

- **stanovanjskih,**

- **kmetijskih in drugih zasebnih gospodarskih objektov ali**

- **stanovanjskih enot**.

**4. Sredstva in višina sofinanciranja**

Za namen izvedbe javnega razpisa so v Odloku o rebalansu proračuna

občine Sodražica za leto 2021, na proračunski postavki 15035 zagotovljena sredstva v višini 2.000 EUR.

Prosilec lahko pridobi proračunska sredstva za kritje dela stroška oddaje odpadne azbestne kritine pooblaščenemu prevzemniku v višini 80% stroškov odlaganja.

Razpoložljiva sredstva se dodelijo prijavljenim upravičencem po vrstnem redu prispetja popolnih vlog do izčrpanja sredstev.

**5. Vsebina prijave**

Vloga za dodelitev proračunskih sredstev za odstranjevanje azbestne kritine mora obvezno vsebovati:

- ime, priimek in naslov prosilca ter lokacijo (naslov, parc. št.) objekta na katerem se izvaja poseg,

- soglasje lastnika stanovanjskega, kmetijskega in drugega privatnega gospodarskega objekta k izvedenemu posegu, če je prosilec najemnik,

- ocenjeno količino: teža azbestne kritine in površina strehe katere kritina se bo zamenjala,

- fotografija objekta pred zamenjavo kritine,

- fotografija objekta po zamenjavi kritine

drugo dokumentacijo, ki je v razpisu zahtevana;

- izjavo, da za odstranitev azbestne kritine ni bila dodeljena državna pomoč oziroma, če je bila, kolikšen delež je bil pridobljen iz drugih virov.

**6. Pooblaščeni prevzemnik azbestne kritine**

Vlagatelj, ki so mu sredstva odobrena, azbestno kritino odda v Zbirnem centru Komunale Ribnica, katera odpadke stehta. Nesofinancirani del stroška oddaje azbestne kritine Komunala Ribnica zaračuna vlagatelju. Za sofinancirani del stroška, pa Komunala Ribnica pošlje Občini Sodražica e-račun do višine sofinanciranja.

**7. Obravnava vlog in rok v katerem bodo upravičenci obveščeni o izidu javnega razpisa**

Župan Občine Sodražica imenuje strokovno komisijo (v nadaljevanju: komisija), ki vodi postopek izvedbe javnega razpisa. Komisija po preteku razpisanega roka pristopi k odpiranju prispelih vlog. Vloga mora vsebovati vse sestavine in izpolnjevati vse pogoje določene z javnim razpisom.

Vloga, ki jo je prosilec poslal po preteku razpisnega roka, je prepozna in se jo zapečateno vrne pošiljatelju. Če komisija ugotovi, da je vloga nepopolna vlagatelja pozove, da jo v roku 8 dni dopolni. V kolikor vlagatelj vloge ne dopolni se vloga kot nepopolna zavrže s sklepom. Vloga je popolna, če vsebuje vse zahtevane elemente in priloge in je vložena na predpisanem obrazcu. Po pregledu popolnih vlog jih komisija oceni v skladu z merili in pogoji iz tega javnega razpisa, ter pripravi predlog razdelitve sredstev, ki ga predloži županu v potrditev. Sredstva se bodo dodelila upravičencem, ki bodo pravočasno oddali vloge in predložili vso zahtevano dokumentacijo.

Prijavitelji bodo o izidu javnega razpisa obveščeni v skladu z zakonom o splošnem upravnem postopku, najpozneje v roku 30 dni od datuma odpiranja prijav. Odločbo o dodelitvi (o odobritvi ali zavrnitvi) sredstev izda občinska uprava, ki jo v vednost pošlje tudi pooblaščenemu prevzemniku azbestne kritine. Zoper odločitev iz prejšnjega odstavka lahko upravičenec vloži pritožbo pri županu v roku 15 dni od prejema dokumenta. O pritožbi odloči župan v 30 dneh od prejema pritožbe.

**8. Določitev obdobja, v katerem morajo biti porabljena dodeljena sredstva**

Dodeljena proračunska sredstva morajo biti porabljena v proračunskem letu 2021, na osnovi odločbe o finančni spodbudi. Vlagatelj, ki so mu sredstva odobrena mora azbestno kritino oddati v Zbirnem centru Komunale Ribnica najkasneje do 20.11.2021.

**9. Rok in način prijave**

Rok za oddajo vlog so: 15.7.2021 in 15.10.2021. V primeru, da bodo razpoložljiva sredstva izčrpana že ob prvem roku, bo občina nemudoma objavila javno informacijo in drugi rok oddaje vlog odpovedala. Upoštevane bodo vse pisne vloge na predpisanih obrazcih z vsemi zahtevanimi prilogami, ki bodo oddane do postavljenega roka v zaprti ovojnici in prispele na sedež občine do zgoraj navedenega roka. Ovojnica mora biti označena: "Ne odpiraj –Vloga za ravnanje z azbestnim odpadkom 2021" na spodnji levi strani, ter s polnim naslovom vlagatelja na zgornji levi strani.

Brezplačna razpisna dokumentacija je od dneva te objave do izteka prijavnega roka dosegljiva na spletni strani Občine Sodražica [www.sodrazica.si](http://www.sodrazica.si) ali pa jo v tem roku zainteresirani lahko dvignejo v uradu župana Občine Sodražica, Trg 25. maja 3, 1317 Sodražica v času uradnih ur.

**10. Dokumentacija, ki mora biti priložena k vlogi**

Vloga mora biti izpolnjena v skladu z navodili iz razpisne dokumentacije, priloženi morajo biti zahtevani dokumenti glede na določbe javnega razpisa in razpisne dokumentacije.

**11. Nadzor in sankcije**

Namensko porabo sredstev, pridobljenih po tem pravilniku, preverja občinska uprava Občine Sodražica.

Prosilec je dolžan takoj vrniti dodeljena sredstva s pripadajočimi zakonitimi zamudnimi obrestmi za obdobje od dneva nakazila dalje v primeru, da so bila sredstva dodeljena na podlagi neresničnih podatkov ali da dela niso bila izvedena v skladu z veljavnimi predpisi.

Dodatne informacije o razpisu lahko interesenti dobijo na tel. 01 8371003 (Vinko Čampa).

Številka : 354-10/21

Datum: 25.5.2021

Župan:

 Mag. Blaž Milavec